Danica Roemová

Danica Roemová (; * 30. september 1984, Prince William County, Virgínia, USA) je americká novinárka a politička Demokratickej strany zo severnej Virgínie. Vo voľbách v novembri 2017 bola zvolená do parlamentu štátu Virgínia (Virginia House of Delegates). Demokratickú primárku vyhrala 13. júna 2017 a všeobecné voľby 7. novembra 2017. Stala sa prvou otvorene trans osobou zvolenou a so začatým mandátom v legislatívnej komore na úrovni federálneho štátu v Spojených štátoch.

 Detstvo a vzdelanie 
Roemová sa narodila a vyrastala v Prince William County, Virgínia, jej rodičmi boli Marian a John Paul Roem. Jej otec spáchal samovraždu keď mala tri roky a starý otec z matkinej strany jej ho nahradil. Roemová študovala žurnalistiku na St. Bonaventure University v štáte New York. Po absolvovaní sa presťahovala späť do Virgínie.

 Kariéra 
Roemová deväť rokov pracovala ako hlavná reportérka pre Gainesville Times a Prince William Times. Sedemkrát získala ocenenia od Virginia Press Association.

 Voľby 2017 
Roemová kandidovala v 13. okrsku za Demokratickú stranu do Virginia House of Delegates vo voľbách v novembri 2017. Jej protikandidátom bol republikán Bob Marshall, ktorý okrsok reprezentoval predošlých 25 rokov. Marshall sám seba označil za „hlavného virgínskeho homofóba“.

Svoju kandidatúru Roemová ohlásila v januári 2017. Medzi 1. aprílom a 1. júnom získala 1 064 finančných darov pod 100 USD, po Chrisovi Hurstovi druhé najvyššie množstvo. Volebný program založila na riešení ekonomických a dopravných problémov, medzi inými sľubom opraviť štátnu cestu 28.

V auguste 2017 dostala oficiálnu podporu od Human Rights Campaign (HRC). V októbri 2017 ju oficiálne podporil bývalý viceprezident Joe Biden.

V septembri 2017 publikovala video s názvom „Just Who I Am“ v ktorom reaguje na odmietnutie debaty a oslovovania v ženskom rode zo strany protikandidáta. Vo videu tvrdí: „V krajine existujú milióny trans ľudí a všetci si zaslúžime zastúpenie vo vláde“.

 Osobný život 
Svojím trans coming outom prešla v roku 2013, tranzíciu začala v predošlom roku. Svoje meno si úradne zmenila v roku 2015.

Je speváčkou heavy metalovej kapely Cab Ride Home.

 Poznámky 
Althea Garrisonová pôsobila jedno volebné obdobie v Massachusetts House of Representatives, neskôr prehrala po výhre vo voľbách v roku 1992. Stacie Laughtonová bola zvolená v roku 2012 do New Hampshire House of Representatives ako otvorene trans, ale do legislatívy nenastúpila. 

 Referencie 

 Iné projekty 

 Zdroj 

Kategória:Novinári USA
Kategória:Političky USA
Kategória:Osobnosti z Virgínie
Kategória:LGBT osobnosti USA
Kategória:Členovia Demokratickej strany USA
Kategória:Transrodoví politici
Kategória:Heavymetaloví speváci USA
Kategória:Poslanci Virginia House of Delegates